Document ID: 32015R0141

KOMISIJOS ĮGYVENDINIMO REGLAMENTAS (ES) 2015/141
2015 m. sausio 29 d.
kuriuo iš dalies keičiamas Įgyvendinimo reglamentas (ES) Nr. 367/2014, kuriuo nustatomas EŽŪGF išlaidoms skiriamas grynasis likutis
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 16 straipsnio 2 dalį,
kadangi:
(1)
Komisijos įgyvendinimo reglamentu (ES) Nr. 367/2014 (2) nustatomas Europos žemės ūkio garantijų fondo (EŽŪGF) išlaidoms skiriamas grynasis likutis, taip pat pagal Tarybos reglamento (EB) Nr. 73/2009 (3) 10c straipsnio 2 dalį, 136, 136a bei 136b straipsnius ir Europos Parlamento ir Tarybos reglamento (ES) Nr. 1307/2013 (4) 14 straipsnį ir 66 straipsnio 1 dalį 2014-2020 biudžetiniais metais Europos žemės ūkio fondui kaimo plėtrai (EŽŪFKP) skiriamos sumos;
(2)
pagal Reglamento (ES) Nr. 1307/2013 7 straipsnio 2 dalį sumažinus išmokas numatomos gauti lėšos, apie kurias pranešė valstybės narės ir kurios nurodytos to reglamento 11 straipsnio 6 dalyje, turi būti skiriamos kaip Sąjungos parama priemonėms pagal kaimo plėtros programas, finansuojamas iš EŽŪFKP, kaip nurodyta Europos Parlamento ir Tarybos reglamente (ES) Nr. 1305/2013 (5). Atitinkamos nacionalinės viršutinės ribos buvo pritaikytos Komisijos deleguotuoju reglamentu (ES) Nr. 1378/2014 (6);
(3)
pagal Reglamento (EB) Nr. 73/2009 136a straipsnio 1 dalies trečią pastraipą ir Reglamento (ES) Nr. 1307/2013 14 straipsnio 1 dalies trečią pastraipą Belgija, Čekija, Danija, Vokietija, Estija, Graikija, Nyderlandai ir Rumunija iki 2014 m. rugpjūčio 1 d. pranešė Komisijai apie savo sprendimą tam tikrą procentinę 2015-2019 kalendorinių metų metinių nacionalinių tiesioginių išmokų viršutinių ribų sumos dalį perkelti į sumas, skirtas kaimo plėtros programoms, finansuojamoms EŽŪFKP lėšomis, kaip nurodyta Reglamente (ES) Nr. 1305/2013. Atitinkamos nacionalinės viršutinės ribos buvo pritaikytos Deleguotuoju reglamentu (ES) Nr. 1378/2014;
(4)
pagal Reglamento (EB) Nr. 73/2009 136a straipsnio 2 dalies trečią pastraipą ir Reglamento (ES) Nr. 1307/2013 14 straipsnio 2 dalies trečią pastraipą Vengrija iki 2014 m. rugpjūčio 1 d. pranešė Komisijai apie savo sprendimą į tiesioginėms išmokoms skirtą sumą perkelti tam tikrą procentinę dalį sumos, skirtos priemonėms įgyvendinti pagal kaimo plėtros programas, finansuojamas EŽŪFKP lėšomis 2016-2020 m. laikotarpiu, kaip nurodyta Reglamente (ES) Nr. 1305/2013. Atitinkamos nacionalinės viršutinės ribos buvo pritaikytos Deleguotuoju reglamentu (ES) Nr. 1378/2014;
(5)
pagal Tarybos reglamento (ES, Euratomas) Nr. 1311/2013 (7) 3 straipsnio 1 dalį to reglamento I priede nustatyta daugiametės finansinės programos su rinka susijusių išlaidų ir tiesioginių išmokų tarpinė viršutinė riba patikslinama, atsižvelgiant į to reglamento 6 straipsnio 1 dalyje numatytą techninį patikslinimą, atlikus perkėlimus tarp EŽŪFKP ir tiesioginių išmokų;
(6)
todėl Įgyvendinimo reglamentas (ES) Nr. 367/2014 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Įgyvendinimo reglamentas (ES) Nr. 367/2014 iš dalies keičiamas taip:
1)
1 straipsnis pakeičiamas taip:
„1 straipsnis
Šio reglamento priede nustatomas Europos žemės ūkio garantijų fondo (EŽŪGF) išlaidoms skiriamas grynasis likutis pagal Reglamento (EB) Nr. 73/2009 10c straipsnio 2 dalį, 136, 136a bei 136b straipsnius ir Reglamento (ES) Nr. 1307/2013 7 straipsnio 2 dalį, 14 straipsnį ir 66 straipsnio 1 dalį.“
2)
Priedas pakeičiamas šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 29 d.

Labels: 2
15
4
6